b'\n_START_ARTICLE_\nSubic\xe2\x80\x93Tipo Expressway\n_START_SECTION_\nPaglalarawan ng ruta\n_START_PARAGRAPH_\nSimula sa Lansangang Rizal sa kanluran, dadaan ang mabilisang daanan pahilaga sa mga latian ng dating Naval Exchange papuntang Lansangang Argonaut. Isang 230,000 boltaheng linyang transmisyon ng National Grid Corporation of the Philippines (NGCP) mula sa linyang transmisyon ng Hermosa-Olongapo ay tatawid sa mabilisang daanan sa simulang dulo nito bago pumasok ng Bataan National Park. Paglapit nito sa Lansangang Argonaut, liliko ito pa-kanan at aakyat ito habang papasok ng Bataan National Park. Liliko naman ang mabilisang daanan sa direksiyong patimog-silangan pagdaan sa mga dalisdis ng kabundukan. Papasok ang mabilisang daanan sa lalawigan ng Bataan paglabas nito ng Bataan National Park, at may dalawang pook serbisyo ng Total na kinabibilangan ng isa na bago mag-checkpoint panseguridad ng Subic Bay Metropolitan Authority (SBMA) para sa mga linyang patimog at isa na malapit sa checkpoint para sa mga linyang pahilaga. Liliko ito pakanluran, at pagkatapos ay pasilangan, tatawid sa ibabaw ng isang ilog, at babalik sa naunang direksiyon. May isang daang pang-ibabaw (overpass) pagkaraang ng tulay at bago makatumbok sa Subic\xe2\x80\x93Clark\xe2\x80\x93Tarlac Expressway (SCTEx). Pagkatumbok sa SCTEx, may isang tarangkahang pambayad (toll plaza) at hihiwalay ang daan sa dalawa, ang kaliwa ay patungong Abenida Jose Abad Santos (Daang Olongapo\xe2\x80\x93Gapan), habang ang kanan ay isang tarangkahang pambayad na patungong SCTEx.'